CELEX: 32021R0426
Language: sk
Date: 2021-03-10 00:00:00
Title: Vykonávacie nariadenie Komisie (EÚ) 2021/426 z 10. marca 2021, ktorým sa opravuje vykonávacie nariadenie (EÚ) č. 1263/2011, pokiaľ ide o povolenie Lactococcus lactis (NCIMB 30160) ako kŕmnej doplnkovej látky pre všetky druhy zvierat (Text s významom pre EHP)

11.3.2021   
               
               
                  SK
               
               
                  Úradný vestník Európskej únie
               
               
                  L 84/18
               
            
         VYKONÁVACIE NARIADENIE KOMISIE (EÚ) 2021/426
         z 10. marca 2021,
         ktorým sa opravuje vykonávacie nariadenie (EÚ) č. 1263/2011, pokiaľ ide o povolenie Lactococcus lactis (NCIMB 30160) ako kŕmnej doplnkovej látky pre všetky druhy zvierat
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 9 ods. 2,
         keďže:
         
                     (1)
                  
                  
                     Vykonávacím nariadením Komisie (EÚ) č. 1263/2011 (2) bolo na obdobie 10 rokov povolené používanie prípravku Lactococcus lactis NCIMB 30160 ako kŕmnej doplnkovej látky pre všetky druhy zvierat.
                  
               
                     (2)
                  
                  
                     Povolenie sa následne zmenilo vykonávacím nariadením Komisie (EÚ) 2020/1092 (3) v súlade s článkom 13 ods. 2 nariadenia (ES) č. 1831/2003, pokiaľ ide o zloženie doplnkovej látky.
                  
               
                     (3)
                  
                  
                     Zamýšľaná zmena sa netýkala obdobia platnosti povolenia stanoveného vo vykonávacom nariadení (EÚ) č. 1263/2011, ktoré malo trvať do 26. decembra 2021. V prílohe k vykonávaciemu nariadeniu (EÚ) 2020/1092 sa však omylom uviedlo, že platnosť povolenia v prípade Lactococcus lactis NCIMB 30160 má trvať do 16. augusta 2030. Táto chyba sa v dôsledku toho prostredníctvom vykonávacieho nariadenia (EÚ) 2020/1092 zaniesla do vykonávacieho nariadenia (EÚ) č. 1263/2011.
                  
               
                     (4)
                  
                  
                     V záujme jasnosti a právnej istoty preto vykonávacie nariadenie (EÚ) č. 1263/2011 treba opraviť, pokiaľ ide o koniec platnosti povolenia v prípade Lactococcus lactis NCIMB 30160.
                  
               
                     (5)
                  
                  
                     Vo vykonávacom nariadení (EÚ) 2020/1092 sa stanovilo, že zmena podmienok povolenia doplnkovej látky Lactococcus lactis NCIMB 30160 sa týkala len zloženia doplnkovej látky. Potreba zmeny obdobia platnosti povolenia doplnkovej látky nebola uvedená. Okrem toho sa v článku 9 ods. 8 nariadenia (ES) č. 1831/2003 stanovuje, že povolenia sa udeľujú na obdobie 10 rokov a od tohto pravidla sa nemožno odchýliť zmenou podmienok povolenia. Navyše v registri kŕmnych doplnkových látok bol naďalej uvedený dátum 26. december 2021 ako dátum skončenia platnosti povolenia doplnkovej látky Lactococcus lactis NCIMB 30160, a to aj po prijatí vykonávacieho nariadenia (EÚ) 2020/1092. Absencia spätnej účinnosti navrhovanej opravy by viedla k porušeniu zásady nediskriminácie medzi prevádzkovateľmi, keďže z predĺženia platnosti povolenia doplnkovej látky Lactococcus lactis NCIMB 30160 od dátumu nadobudnutia účinnosti vykonávacieho nariadenia (EÚ) 2020/1092 by mali neprimeranú výhodu len prevádzkovatelia, ktorí pôsobia na trhu s touto doplnkovou látkou alebo ju využívajú. Okrem toho sa v tomto prípade nemožno domnievať, že spätná účinnosť ovplyvní oprávnené očakávania dotknutých prevádzkovateľov. Navrhovaná oprava sa napokon zavádza mimo trestnoprávneho kontextu, keďže chybný koniec platnosti povolenia uvedený vo vykonávacom nariadení (EÚ) 2020/1092 bol výsledkom omylu. Toto nariadenie by sa preto malo uplatňovať so spätnou účinnosťou odo dňa nadobudnutia účinnosti vykonávacieho nariadenia (EÚ) 2020/1092.
                  
               
                     (6)
                  
                  
                     S cieľom zachovať oprávnené očakávania zainteresovaných strán a vzhľadom na uplatňovanie navrhovanej zmeny so spätnou účinnosťou by toto nariadenie malo nadobudnúť účinnosť čo najskôr.
                  
               
                     (7)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Príloha k vykonávaciemu nariadeniu (EÚ) č. 1263/2011 sa opravuje v súlade s prílohou k tomuto nariadeniu.
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Uplatňuje sa od 16. augusta 2020.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 10. marca 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 268, 18.10.2003, s. 29.
         
            (2)  Vykonávacie nariadenie Komisie (EÚ) č. 1263/2011 z 5. decembra 2011 týkajúce sa povolenia Lactobacillus buchneri (DSM 16774), Lactobacillus buchneri (DSM 12856), Lactobacillus paracasei (DSM 16245), Lactobacillus paracasei (DSM 16773), Lactobacillus plantarum (DSM 12836), Lactobacillus plantarum (DSM 12837), Lactobacillus brevis (DSM 12835), Lactobacillus rhamnosus (NCIMB 30121), Lactococcus lactis (DSM 11037), Lactococcus lactis (NCIMB 30160), Pediococcus acidilactici (DSM 16243) a Pediococcus pentosaceus (DSM 12834) ako kŕmnych doplnkových látok pre všetky druhy zvierat (Ú. v. EÚ L 322, 6.12.2011, s. 3).
         
            (3)  Vykonávacie nariadenie Komisie (EÚ) 2020/1092 z 24. júla 2020, ktorým sa mení vykonávacie nariadenie (EÚ) č. 1263/2011, pokiaľ ide o povolenie Lactococcus lactis (NCIMB 30160) ako kŕmnej doplnkovej látky pre všetky druhy zvierat (Ú. v. EÚ L 241, 27.7.2020, s. 10).
      
      
         
            PRÍLOHA
            V prílohe k vykonávaciemu nariadeniu (EÚ) č. 1263/2011 sa zápis týkajúci sa doplnkovej látky Lactococcus lactis NCIMB 30160 s identifikačným číslom 1k2082 opravuje takto:
            
                         
                     
                     
                        V stĺpci „Koniec platnosti povolenia“ sa dátum: „16. 8. 2030“ nahrádza dátumom: „26.12.2021“.